മോഷ്ടിച്ച ലോട്ടറിക്ക് 60,000 രൂപ സമ്മാനം സമ്മാനത്തുക കൈപ്പറ്റാന് ലോട്ടറിയുമായി കടയിലെത്തിയ കള്ളനെ പിടികൂടി തൃശൂരില് മോഷ്ടിച്ച ലോട്ടറിക്ക് ലഭിച്ച സമ്മാനത്തുക 60,000 രൂപ കൈപ്പറ്റാന് ടിക്കറ്റുമായി കടയിലെത്തിയ കള്ളനെ കടയുടമയുടെ സഹായത്തോടെ പോലീസ് പിടികൂടി. പാറളം കോടന്നൂര് ആലപ്പാടന് സ്റ്റാന്ലിയെ 55 ആണ് തൃശൂര് സിറ്റി പൊലീസ് പിടികൂടിയത്. സമ്മാനത്തുക മേടിക്കാന് കടയിലെത്തിയപ്പോഴാണ് കടയുടമ സ്റ്റാന്ലിയെ സമര്ത്ഥമായി കുടുക്കിയത്. ഓഗസ്റ്റ് 25നു പൂങ്കുന്നം കുട്ടന്കുളങ്ങരയിലെ ഒരു പലചരക്കുകടയുടെ ഷട്ടര് കുത്തിത്തുറന്ന് ആരോ മോഷണം നടത്തിയിരുന്നു. കടയിലെ മേശവലിപ്പില് സൂക്ഷിച്ചിരുന്ന 15,000 രൂപയും, വില്പ്പനയ്ക്ക് വെച്ചിരുന്ന ലോട്ടറി ടിക്കറ്റുകളുമാണ് നഷ്ടപ്പെട്ടത്. സംഭവത്തില് വെസ്റ്റ് പൊലീസ് കേസെടുത്ത് അന്വേഷണവും ആരംഭിച്ചു. പിറ്റേന്നു നടന്ന നറുക്കെടുപ്പില് മോഷ്ടിച്ച ടിക്കറ്റുകളിലെ ഒരേ സീരീസിലുള്ള 12 എണ്ണത്തിന് 5,000 രൂപ വീതം സമ്മാനം ലഭിച്ചെന്ന് കേസന്വേഷിക്കുന്ന ഉദ്യോഗസ്ഥര്ക്ക് വിവരം ലഭിച്ചു. ലോട്ടറി ടിക്കറ്റുകള് പണമാക്കാന് മോഷ്ടാവ് ശ്രമിക്കുമെന്ന് മനസ്സിലാക്കിയ പോലീസ് തൃശ്ശൂരിലെയും പരിസരത്തെയും ചില്ലറ വില്പ്പനശാലകളില് മുന്നറിയിപ്പ് നല്കി. ഒപ്പം ജില്ലാ ലോട്ടറി ഓഫീസിലും വിവരമറിയിച്ചു. നറുക്കെടുപ്പ് കഴിഞ്ഞ് 12ാം ദിവസമാണ് സ്റ്റാന്ലി സമ്മാനത്തുക വാങ്ങാന് ടിക്കറ്റുമായി നഗരത്തിലെ ലോട്ടറി മൊത്തവ്യാപാര സ്ഥാപനത്തില് എത്തിയത്. പോലീസുദ്യോഗസ്ഥര് അറിയിച്ച സീരീസിലെ ലോട്ടറി ടിക്കറ്റുകളാണ് സ്റ്റാന്ലിയുടെ കയ്യിലെന്ന് മനസ്സിലായപ്പോള് വില്പ്പനക്കാരന് ഇയാളെ നയത്തില് കടയിലിരുത്തി. വിവരം പോലീസില് അറിയിക്കുകയുമായിരുന്നു. ചോദ്യം ചെയ്യലില് ഇയാള് കുറ്റം സമ്മതിച്ചതായും പോലീസ് പറഞ്ഞു.